CELEX: 32016D1360
Language: et
Date: 2016-08-08 00:00:00
Title: Komisjoni rakendusotsus (EL) 2016/1360, 8. august 2016, millega lõpetatakse Türgist pärit hariliku huntahvena ja kuld-merikogre importi käsitlev subsiidiumidevastane menetlus

10.8.2016   
            
            
               ET
            
            
               Euroopa Liidu Teataja
            
            
               L 215/31
            
         KOMISJONI RAKENDUSOTSUS (EL) 2016/1360,
   8. august 2016,
   millega lõpetatakse Türgist pärit hariliku huntahvena ja kuld-merikogre importi käsitlev subsiidiumidevastane menetlus
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1037 kaitse kohta subsideeritud impordi eest riikidest, mis ei ole Euroopa Liidu liikmed (1), eriti selle artiklit 14,
   ning arvestades järgmist:
   A.   MENETLUS
   
   
      Algatamine
   
   
               (1)
            
            
               14. augustil 2015 teatas Euroopa Komisjon (edaspidi „komisjon“), et algatab vastavalt Euroopa Parlamendi ja nõukogu määruse (EL) 2016/1037 (edaspidi „alusmäärus“) artiklile 10 subsiidiumidevastase menetluse Türgist pärit hariliku huntahvena ja kuld-merikogre liitu importimise suhtes, ning avaldas selle kohta teate (edaspidi „algatamisteade“) Euroopa Liidu Teatajas
                   (2).
            
         
               (2)
            
            
               Uurimine algatati kaebuse põhjal, mille esitas 1. juulil 2015 Asociación Empresarial de Productores de Cultivos Marinos (edaspidi „APROMAR“ või „kaebuse esitaja“) tootjate nimel, kelle toodang moodustab liidu hariliku huntahvena ja kuld-merikogre kogutoodangust rohkem kui 25 %.
            
         
               (3)
            
            
               Kaebus sisaldas esmapilgul usutavaid tõendeid hariliku huntahvena ja kuld-merikogre tootmisega tegeleva Türgi tootmisharu subsideerimise ja sellest tuleneva olulise kahju kohta.
            
         
               (4)
            
            
               Komisjon teavitas enne menetluse algatamist kooskõlas alusmääruse artikli 10 lõikega 7 Türgi valitsust sellest, et ta on saanud nõuetekohaselt dokumenteeritud kaebuse, milles väidetakse, et Türgist pärit hariliku huntahvena ja kuld-merikogre subsideeritud import põhjustab liidu tootmisharule olulist kahju. Et selgitada kaebuses kirjeldatud olukorda ja leida sellele ühine lahendus, kutsus komisjon Türgi valituse esindajad aruteludele.
            
         
               (5)
            
            
               Türgi valitsus nõustus osalema aruteludel, mis seejärel ka toimusid. Arutelude käigus üksmeelse lahenduseni ei jõutud. Siiski võttis komisjon Türgi valitsuse esitatud märkusi nõuetekohaselt arvesse.
            
         
               (6)
            
            
               Komisjon kutsus uurimises osalema kaebuse esitajat, teisi teadaolevaid liidu tootjaid, kasutajaid ja importijaid, teadaolevaid Türgi eksportivaid tootjaid, Türgi ametiasutusi ja teadaolevalt uurimisega seotud ühinguid. Huvitatud isikutele anti võimalus teha oma seisukohad kirjalikult teatavaks ja taotleda ärakuulamist algatamisteates ette nähtud tähtaja jooksul.
            
         
               (7)
            
            
               Kaebuse esitaja, teised liidu tootjad, Türgi eksportivad tootjad ning importijad ja kauplejad tegid oma seisukohad teatavaks. Ära kuulati kõik huvitatud isikud, kes seda taotlesid ja tõendasid, et nende ärakuulamiseks on konkreetsed põhjused.
            
         B.   KAEBUSE TAGASIVÕTMINE JA MENETLUSE LÕPETAMINE
   
   
               (8)
            
            
               5. mail 2016 avaldati Türgi ametlikus väljaandes dekreet, millega Türgi ametiasutused tunnistasid peamise subsiidiumikava alates 1. jaanuarist 2016 kehtetuks.
            
         
               (9)
            
            
               1. juunil 2016 komisjonile saadetud kirjas võttis kaebuse esitaja kaebuse ametlikult tagasi. Alusmääruse artikli 14 kohaselt võib menetluse lõpetada, kui kaebus võetakse tagasi ja kui lõpetamine ei ole vastuolus liidu huvidega.
            
         
               (10)
            
            
               Uurimise käigus ei ilmnenud ühtegi asjaolu, mis oleks näidanud, et lõpetamine oleks vastuolus liidu huvidega. Seega leidis komisjon, et see menetlus tuleks lõpetada.
            
         
               (11)
            
            
               Huvitatud isikuid teavitati sellest ja neile anti võimalus esitada märkusi. Ühtegi märkust ei esitatud.
            
         
               (12)
            
            
               Seega otsustas komisjon, et subsiidiumidevastane menetlus hariliku huntahvena ja kuld-merikogre Türgist pärit impordi suhtes tuleks lõpetada ilma meetmeid kehtestamata.
            
         
               (13)
            
            
               Käesolev otsus on kooskõlas Euroopa Parlamendi ja nõukogu määruse (EL) 2016/1036 (3) artikli 15 lõike 1 kohaselt loodud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Subsiidiumidevastane menetlus Türgist pärit ning praegu CN-koodide 0302 84 10, 0302 85 30, 0303 84 10, 0303 89 55, ex 0304 49 90 ja ex 0304 89 90 alla kuuluva hariliku huntahvena ja kuld-merikogre liitu importimise suhtes on käesolevaga lõpetatud.
   Artikkel 2
   Käesolev otsus jõustub järgmisel päeval pärast selle avaldamist Euroopa Liidu Teatajas.
   
      Brüssel, 8. august 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 176, 30.6.2016, lk 55.
   
      (2)  Teade subsiidiumidevastase menetluse algatamise kohta Türgist pärit hariliku huntahvena ja kuld-merikogre impordi suhtes (ELT C 266, 14.8.2015, lk 4).
   
      (3)  Euroopa Parlamendi ja nõukogu 8. juuni 2016. aasta määrus (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (ELT L 176, 30.6.2016, lk 21).